ועדת החינוך, התרבות והספורט, כנסת 18, פרוטוקול מספר 325, 2010-12-13 11:30

אלכס מילר: בוקר טוב לכולם.

אלכס מילר: אנחנו פותחים את ישיבת ועדת החינוך.

אלכס מילר: בוקר גשום ומבורך, סוף סוף.

אלכס מילר: הנושא: עתיד כפר הנוער ימין אורד – מציאת פתרון לביה"ס שנשרף.

אלכס מילר: אנחנו בשידור באינטרנט.

אלכס מילר: רבותי, רציתי לקיים ישיבה בשבוע שעבר באשר לנושא של בית הספר בעקבות האסון הגדול שפגע במדינה, בכרמל, שנפגע קשות.

אלכס מילר: אנחנו ביקשנו שעד הישיבה, כביכול עד היום, יימצא פתרון.

אלכס מילר: אני מקווה מאוד שמה שפורסם בתקשורת זה אכן אמת ונמצא פתרון והוזרם התקציב לטובת בית הספר, לטובת אותם הילדים.

אלכס מילר: אני גם יודע שיש שם תלמידים שהם בוגרים או תלמידים של תכניות שונות כמו "נעלה" וכודמה, וחשוב מאוד שאותם ילדים ימשיכו מבחינת הלימודים, מגורים, וכל אותה מעטפת שהיתה להם לפני האסון, שלא ימצאו את עצמם נופלים בין הכיסאות בגלל שהם נמצאים כאן, בארץ, בלי משפחות, ואין מי שייתן להם פתרון זמני עד שהמדינה תמצא פתרון.

אלכס מילר: לפי מה ששמעתי, אכן נמצא פתרון אבל אני קודם כל רוצה לשמוע מהאנשים שמייצגים את הכפר, את בית הספר, מה המצב כרגע, מה המימדים של הפגיעה ומה קורה עם הילדים ואיפה הדברים עומדים מבחינתכם.

אלכס מילר: כמובן שנשמע גם נציגים אחרים.

אלכס מילר: כל אחד בתורו, ואם יש מישהו שרוצה להתייחס ונמצא כאן כאורח, בלי שום קשר לרשימה שנמצאת אצלנו, נא להעביר לי פתק בבקשה.

אלכס מילר: כמובן נמצאים פה גם חברי כנסת, זבולון אורלב, יו"ר הוועדה לזכויות הילד.

אלכס מילר: כפי שהבנתי, הוא יקיים סיור ביום חמישי ואני יודע שוועדת הקליטה היתה אצלכם ביום חמישי האחרון.

אלכס מילר: חשוב מאוד שועדת החינוך, מבחינתנו, שהיא גם ועדת תרבות, נבחן את הנושא שקשור לכפר עין-הוד.

אלכס מילר: נכון שגם שם היתה פגיעה מאוד קשה.

אלכס מילר: אנחנו עם יד על הדופק.

יחיאל שילה: בוקר טוב אדוני היושב ראש, בוקר טוב אדוני היושב ראש לשעבר, זבולון אורלב.

יחיאל שילה: באמת יש לנו כבר פתרון לסוגיית ימין אורד, אבל כבר התכנסנו ונספר קצת על מה שעשינו.

יחיאל שילה: אני מנהל המינהל לחינוך התיישבותי ועליית הנוער במשרד החינוך.

יחיאל שילה: יש לנו קרוב ל-180 פנימיות, 45 כפרים.

יחיאל שילה: אחד הכפרים היפים שלנו, שנמצא בכרמל, הוא כפר הנוער ימין אורד, שמכיל קרוב ל-480 תלמידים.

יחיאל שילה: למעלה משליש, כ-40%, הם חניכים יוצאי אתיופיה.

יחיאל שילה: יש חניכים מברזיל, מישראל, מחבר העמים.

יחיאל שילה: יש לנו קרוב ל-120 תלמידים ללא הורים בארץ, ונדמה לי, שהטיפול התחיל עוד מהיום הראשון, כשהתחילה השריפה בכרמל.

יחיאל שילה: ביום חמישי, כשהתקשר אלי המנהל, שאני רוצה כרגע לשבח אותו ואת המנהיגות שלו ואת הצוות החינוכי, לאורך כל הדרך מאז פריצת האש באזור ועד לעצם היום הזה, כי בסך הכל היתה פגיעה מאוד קשה בכפר.

יחיאל שילה: קיבלנו החלטה לפנות את הילדים והצוותים.

יחיאל שילה: האש היתה עוד רחוקה בכרמל, אבל בהתייעצות, למרות שבני מאוד התעקש ואמר שהילדים יחוו טראומה גדולה מאוד, אמרתי לו: בני, תעזוב אותי מהטראומות.

יחיאל שילה: כרגע יש לפנות מיד את הצוות.

יחיאל שילה: אגב, הכפר נשרף ביום שבת לפנות בוקר.

קריאה: לאן הם פונו?

יחיאל שילה: ראשית, באותו יום היה יום הורים והיו איזה 10 אוטובוסים במקום.

יחיאל שילה: הילדים פונו עם הילדים הביתה, בגלל חופשת חנוכה.

יחיאל שילה: 120 ילדים ללא הורים בארץ פונו כולם לנווה עמיר.

יחיאל שילה: זהו כפר נוער שלנו בשדה יעקב, ושם הם שהו כל חופשת חנוכה.

יחיאל שילה: בעצם מאותו רגע משרד החינוך, באמצעות החינוך ההתיישבותי שהוא ה"אבא" של המקום הזה, הוא המפקח וגם מתקצב אותו בכ-90% מתקציבו במקום הזה.

יחיאל שילה: אנחנו מלווים אותו ליווי מאוד צמוד.

יחיאל שילה: מנהל הכפר יספר, כמובן, מה קרה שם ועל הנזק שם, שהוא נזק די גדול.

יחיאל שילה: אני שמח שעד עצם היום הזה, איחרנו את בואם של התלמידים, הם לא חזרו מהחופשה ביום ראשון.

יחיאל שילה: חלקם יחזרו היום, שכבות י"א ו-י"ב ומחר, שכבות ט' ו-י' יחזרו ללימודים.

יחיאל שילה: בית הספר כמעט ולא נפגע.

יחיאל שילה: חדר האוכל, פרט למערכת הקירור והמטבח, לא נפגעו.

יחיאל שילה: לכן, הילדים יבואו ללמוד כל יום בגבעת אולגה.

יחיאל שילה: סידרנו להם באמצעות משרד הביטחון ורחל מתקן באולגה, כמובן בתקצוב המשרד.

יחיאל שילה: אנחנו מאמינים שנוכל לקצר את התקופה כמה שיותר מהר.

יחיאל שילה: אנחנו מתוכננים כרגע לשבועיים עד שלושה אבל יכול להיות שביום שישי זה, עד יום ראשון, אם העסק יהיה גמור מבחינה בטיחותית בעיקר, כי הכפר, לפחות שנה שלמה ייקח כדי לשקם אותו ולבנות אותו.

יחיאל שילה: השר הנחה אותי לפני מספר ימים, אנחנו תקצבנו את בית ספר ימין אורד בתקציב חירום מיידי של 3 מיליון שקל.

יחיאל שילה: מיליון וחצי שקל עבור השהות באולגה, אם נצטרך את כל הכסף ומיליון וחצי שקל, בניגוד לכל הפרסומים כאילו של מקבצי נדבות.

יחיאל שילה: היה איזה אי-מייל אומלל שיצא מאיזה עובדת שם אבל המשרד מתקצב במיליון וחצי שקל ביגוד, לכל התלמידים בכפר, גם אלה שלא נשרפו כיוון שהם היו בחדר הכביסה, מיליון וחצי שקל לנושא של ביגוד, שמיכות, ציוד ראשוני וכל מה שצריך.

אלכס מילר: באולגה צריכים להיות אותם 120 ילדים שהם - -

יחיאל שילה: לא, כולם.

יחיאל שילה: באולגה יהיו כל ילדי הפנימייה.

יחיאל שילה: אנחנו מסדרים להם שם מתקן - -

אלכס מילר: מה המרחק לאולגה?

יחיאל שילה: זה בערך חצי שעה, 25 דקות נסיעה.

יחיאל שילה: יועמדו אוטובוסים שיסיעו אותם בבוקר ויחזירו אותם בערב.

אלכס מילר: ההסעות הן מאותו תקציב, נכון?

יחיאל שילה: הכל בתוך התקציב, הכל ימומן על ידי המשרד.

אלכס מילר: מבחינת הזמן, מה ההערכה שלכם או כמה הם הולכים להיות שם?

אלכס מילר: יש גם תקציב לשיפוץ והחזרת הכפר - -

יחיאל שילה: אמרתי כרגע שתקציב החירום הוא של 3 מליון שקל והוא נתון בידי.

יחיאל שילה: משרד ראש הממשלה מטפל כרגע בנושא של העברת יבילים, קרוב ל-21,22 יבילים.

יחיאל שילה: העלות המוערכת, נכון להיום, לשיקום כל הכפר העתידי, מדובר בין22 ל-25 מיליון שקל, שכל כולו צריך לבוא מתקציב האוצר.

אלכס מילר: מבחינת התאריכים - -

יחיאל שילה: מדובר לפחות על שנה.

אלכס מילר: מיליון וחצי מספיק לך לשנה?

יחיאל שילה: למה?

אלכס מילר: לחיות באולגה.

יחיאל שילה: לא, לא.

יחיאל שילה: על אולגה מדובר רק כדי להשמיש את הכפר מבחינה בטיחותית, כדי לגזום את כל העצים וכל הדברים האלה.

יחיאל שילה: אנחנו זקוקים לעוד שבוע ימים להתארגנות בתוך הכפר.

יחיאל שילה: בא נאמר כך: בסך הכל נשרפו 20 מבנים, בסך הכל 3 פנימיות.

יחיאל שילה: 2 פנימיות של ילדי ברזיל, 44 תלמידים, שנוסעים כרגע, ביום רביעי זה לחופש הקיץ שלהם בחו"ל.

יחיאל שילה: בתוך החודשיים האלה יגיעו יבילים לכל הילדים האלה.

יחיאל שילה: עוד פנימייה של 22 תלמידים, שאנחנו קוראים "היתומים" מחבר העמים.

יחיאל שילה: כך שכל הפנימיות תוך שבוע או 10 ימים, מקסימום שבועיים, יהיו בשימוש ואנחנו נחזיר את החיים למסלולם.

יחיאל שילה: יש לנו כמה מעגלים של טיפול: טיפול של הצוותים, טיפול של התלמידים - -

יהודית גידלי: מיליון וחצי לאולגה למשך שבוע ימים?

יחיאל שילה: 3 שבועות, כולל הסעות.

יחיאל שילה: זה לא מעט וזה לא בחינם אבל הכל פר יום, פר ארוחה.

יחיאל שילה: אם יצטרכו רק לשבוע, אנחנו שילמנו תקציב בסכום הזה.

יחיאל שילה: יש פה מספר מעגלים שמטפלים בהם: הטיפול הטראומתי, טיפול נפשי-רגשי של הילדים.

יחיאל שילה: כל מערכת הייעוץ שלנו, כל מערכת הפסיכו-סוציאלית, הפיקוח שלנו הכין תכניות ומהיום מתחילים לעבוד עם הילדים.

יחיאל שילה: הצוותים כבר הוכנו מבעוד מועד, ובני תכף ידבר על זה.

יחיאל שילה: אני רוצה לומר 3 דברים: 1. גילינו סולידאריות חברתית בלתי רגילה.

יחיאל שילה: חבל רק שבמצבי אסון ובמצבי מצוקה החברה הישראלית מתגייסת, אבל ההתגייסות היא בלתי רגילה מכל קצות הקשת.

יחיאל שילה: 2. גם משרד ראש הממשלה וגם החשב הכללי וגם אגף התקציבים התעניינו יום יום במה אפשר לסייע ובמה אפשר לעזור, גם בניגוד לדעות הקדומות לגבי האוצר.

יחיאל שילה: הם מוכנים לסייע ולעזור בכל מה שניתן.

יחיאל שילה: השר והמנכ"ל שלנו יום יום היו בקשר.

יחיאל שילה: אגב, השר גם היום יבקר במקום כך שמבחינתנו, משרד החינוך והחינוך ההתיישבותי, אני חושב שהוא עושה את המקסימום כדי לעטוף את הכפר, לעטוף את הילדים ולטפל בהם.

יחיאל שילה: אני מבטיח שיהיה כפר עוד יותר יפה ממה שהיה.

אלכס מילר: תודה.

אלכס מילר: דוקטור בני פישר, מנהל הכפר, בבקשה.

בני פישר: אני מנהל כפר הנוער ימין אורד.

בני פישר: אני שמח על הפגישה הזאת.

בני פישר: אני אומר שהיום אנחנו מנסים למצות ולהוציא את הטוב מתוך כל העשן והשריפה, ואני קודם כל שמח על התכנסות הוועדה הזאת.

בני פישר: זו הזדמנות לחשוף עשייה חינוכית מיוחדת, שלפעמים היא מאחורי הקלעים ומאוד מאתגרת, ולא תמיד נמצאת בכותרת.

בני פישר: אז הנה, זכינו לא בדרך הראויה אבל אם אנחנו כבר כאן, אני שמח על ההזדמנות להגיד תודה למינהל לחינוך התיישבותי ולדוקטור יחיאל שילה על הליווי האישי.

בני פישר: אני תמיד הרגשתי בבית שם, אני מנהל יחסית חדש אבל העטיפה ותשומת הלב משבת בבוקר און-ליין, אנחנו אנשים דתיים אבל המציאות היתה מאוד מורכבת - -

יחיאל שילה: הוא התקשר אלי בשבת להודיע שהכפר נשרף.

בני פישר: - - וליווי של בצלאל ושל האנשים הטובים, וחשוב להגיד את זה, כי מעגלי התמיכה האלה היום נותנים לנו כוח להתמודד.

בני פישר: חשוב לי כן לספר לכם מה קורה בכפר שלנו, שהוא כפר מדהים.

בני פישר: מה קרה לפני ומה קורה עכשיו ומה קורה בעתיד: בכפר שלנו יש כ-500 תלמידים כמעט מכל מדינות העולם.

בני פישר: במצבים מסוימים יש לנו מ-16 מדינות.

בני פישר: זו איזו שהיא יצירה מדהימה שהיא לא כור היתוך.

בני פישר: זה לא לקחת ילדים מברזיל, ממדינות ברית המועצות לשעבר ואתיופיה, ולמחוק את העבר ולבנות איזה שהוא עתיד חדש.

בני פישר: אנחנו קהילה רב-תרבותית, מאוד מעניינת ומיוחדת, שהיא לא פשוטה.

בני פישר: החברה הישראלית מתמודדת כל הזמן עם המורכבות של קליטת יהודים מהתפוצות, ואנחנו מתמודדים עם זה דרך חגיגת חג הסיד, רוסים ואתיופים ביחד, ושותפים לכל התהליך הזה, וה-9 במאי, שזה חג של ניצחון בנות הברית, חג שברוסיה חוגגים אותו.

בני פישר: היינו בצעדת ווטרנים עם הילדים, ואת חגי ישראל, כשכל זה נעשה עם המון רגישות, עם קשר מאוד רציף עם ההורים גם טלפוני וגם ביקורים.

בני פישר: אגב, עכשיו, בשריפה, יש לנו שתי סבתות שהיו עם הבנות שלהן בכפר והן יחד אתנו עכשיו בכל ההשתלשלות ולאן שהגענו.

בני פישר: זה חלק מהמאפיינים החינוכיים שלנו בתוך הכפר.

בני פישר: אנחנו כפר שיש בו פרוייקט אחד שקשור למשרד הרווחה, פרוייקט המאה, של ילדים מאוד צעירים שהגיעו בגיל 6 ממדינות חבר העמים.

בני פישר: זהו פרוייקט קטן יחסית, כ-30 ילדים, ושאר התלמידים הם תיכוניסטים מגילאי 14 עד 18.

בני פישר: יש בית ספר במקום ורוב התלמידים ניגשים לבגרות.

בני פישר: אחר כך מגיעים לצבא, ליחידות קרביות.

בני פישר: המג"ד הראשון, יוצא העדה האתיופית הוא בוגר הכפר שלנו.

בני פישר: אני אומר "בוגרים" כי הבוגרים שלנו הם סיפור מאוד מכונן גם באירוע של השריפה.

בני פישר: ראשית, יש לנו בית בוגרים, ויש לנו בוגרים שיוצאים הביתה ולא תמיד יש להם לאן או כאלה שהמשפחות שלהם בחו"ל ולכן הם גרים בכפר, עד שהם מרגישים שהם מספיק מוכנים לחיים.

בני פישר: באירוע של השריפה הם רק שמעו שפרצה השריפה, הם עברו את המחסומים.

בני פישר: הרי בשבת הכפר עצמו פונה, אני הייתי שם עם עוד מספר אנשים והבוגרים היו יחד אתנו ופשוט עמדו על האש כי כשהבית נשרף, כולם מתגייסים.

בני פישר: שוב, המון פעמים אנחנו אומרים על מוסד חינוכי שהוא בית.

בני פישר: זה קצת קלישאה אבל במקרה הזה זה באמת הבית האמיתי של אנשים.

בני פישר: מי שמסתובב היום בכפר רואה אנשים שפינו את עצמם מעבודה, מצבא, ופשוט גורפים ומטאטאים וצובעים, משהו שנותן לנו המון כוח.

בני פישר: הסיפור הזה של הבוגרים, אגב, מדובר בילד שמגיע בגיל 14 או 15 לכפר, כשהוא רואה את הבוגרים הוא מבין שהסיפור עם ימין אורד לא נגמר בגיל 18 אלא הוא ממשיך גם אחר כך, וזה משהו שמאוד מרגיע אותו כי רבים מהם מגיעים ממצבי סיכון.

בני פישר: חשוב לי להגיד עוד משהו שהוא גם משמעותי להתמודדות שלנו עכשיו: הילדים שלנו, רובם, מגיעים ממצבי משבר.

בני פישר: אנחנו כל הזמן מלמדים אותם שאפשר להיות בתוך האבל והחורבן והמציאות הקשה שממנה הם באים, ואפשר לדבר על עתיד, על אופק, על לקחת דמויות משמעותיות ולהסתכל עליהן ולשאוף, ועכשיו הגענו לרגע המבחן הזה.

בני פישר: הרבה מדברים על זה ועכשיו עולם המבוגרים צריך להתמודד עם זה.

בני פישר: הסיטואציה מאוד מרוכבת, אני אתאר קצת את הרובד של הנזק: הנזק פגע בכפר בצורה לא כל כך שיטתית בכל הכפר.

בני פישר: אם בחלק מהמקומות היתה חזית מול האש, אז עצי האורן, האצטרובלים שלהם זה כמו רימונים כאלה, וזה גרם לפיזור של כל הכפר ויש לנו בתים בתפזורת וזה יצר כמה בעיות: ראשית, בעיות תשתית של חשמל ומים שקרסו בכפר וכרגע הם בטיפול גם של חברת חשמל וגם של אנשים טובים, אתאר עוד מעט את תהליך השיקום.

בני פישר: בתי הצוות – רוב בתי הצוות נשרפו כליל.

בני פישר: תחשבו על צוות שצריך מצד אחד לטפל בשבר שלו, בילדים הקטנים שלו שהתחילו להרטיב ויש רגרסיה, והמשפחה עצמה נמצאת בטראומה ובמקביל, ילדים שחלקם היו אתנו ועכשיו רובם מגיעים והיכולת להתמודד היא נורא קשה.

בני פישר: היא מצריכה אותנו לדעת גם לתת להם זמן, לצרכים שלהם וגם להיות במשימה.

בני פישר: אנחנו מתוגברים עם מתנדבים אבל זה אתגר אחד.

בני פישר: אתגר נוסף – לגבי חלק מהילדים הכפר היה הבית שלהם.

בני פישר: הזיכרונות, הנוסטלגיה, האלבומים, זה נשרף.

בני פישר: אמנם מדובר רק בנזק ברכוש ולא בגוף ולא בנפש.

בני פישר: אולי בנפש במובנים מסוימים יש איזו פגיעה אבל זה משהו שאפשר גם בספרות המקצועית וגם הפרקטיקה במדינת ישראל מלמדת אותנו שאפשר לצאת מזה.

בני פישר: אנחנו מתמודדים עם תקופה לא פשוטה.

בני פישר: הצוות הטיפולי שלנו מלווה על ידי אנשי מקצוע של המינהל לחינוך התיישבותי ואנשי מקצוע נוספים.

בני פישר: אנחנו נותנים מענה לצרכים הרגשיים, אנחנו נמצאים אתם, המבוגרים נמצאים עם הילדים כל הזמן, גם עם הקטנים.

בני פישר: עכשיו, כשהגדולים מגיעים, ברור לנו לגמרי שמצבי משבר מקצינים התנהגויות.

בני פישר: לא יקרה נס, אבל אנחנו כן רוצים לקחת את הסיפור הזה של שריפה כסיפור מכונן, ושכולנו מתגייסים ושזה מייצר איזו שהיא לכידות.

בני פישר: אני אספר על בית אחד שנשרף, מאוד סימבולי, זה הגוג'ו.

בני פישר: הגוג'ו זה בית בו גרים האנשים באתיופיה, והוא עשוי מקש והוא נשרף.

בני פישר: עכשיו אנחנו הולכים לבנות אותו מחדש אבל במובנים מסוימים זה אנשים שנטשו את הבית האמיתי שלהם והם בונים בית מחדש.

בני פישר: אז אנחנו, כמחנכים, עסוקים עכשיו לראות איך משתפים אותם.

בני פישר: אנחנו מדברים הרבה על תיקון עולם בכפר שלנו.

בני פישר: ההבנה שלנו היא כשילד מתעסק רק בפתולוגיות שלו כל הזמן, אז הוא לא יגיע רחוק.

בני פישר: אנחנו מדברים כל הזמן על "בא תראה, אתה יכול להיות מנהיג, אתה יכול להשפיע על החברה הישראלית, אז עכשיו בא תבנה בית, וזה הבית שלך שילך אתך לאורך כל הדרך".

בני פישר: זה המקום החינוכי המאתגר שאנחנו נמצאים בתוכו.

בני פישר: כרגע כל הסיפור של אולגה מאוד מורכב לנו.

בני פישר: הוא פתרון טוב כי התעקשנו להיות ביחד.

בני פישר: הבנו שלא נכון לפרק את הקהילה, הלכידות הזאת חשובה לנו ובאולגה זה מתקן גדול, היחיד באזור שהצליח לקלוט אותנו עם עזרה מאוד גדולה של כל מיני אנשים ולחץ של שר החינוך ומינהל לחינוך התיישבותי.

בני פישר: אנחנו מגיעים לשם בהסעות כל בוקר ונצא כל יום.

בני פישר: יום הלימודים יהיה ארוך, כולל מתנ"ס.

בני פישר: ב-7:30, 8:00 הם יצאו ונפצל קצת את הענין.

בני פישר: הצוות שלנו נמצא כרגע במלון בניר-עציון, גם מאוד מורכב.

בני פישר: אנחנו גם מייצרים מעגלי תמיכה קהילתיים - -

אלכס מילר: המלון בניר עציון לא נשרף?

בני פישר: לא נשרף וזה לצוותים.

בני פישר: זה כרגע מצריך מצוותו ההנהלה וממני לעבוד במקביל כי גם הקהילה במשבר.

בני פישר: זאת קהילה שאתמול בלילה ישבנו שם במעגלי תמיכה, תחושה לא פשוטה - -

אלכס מילר: יש איזה שהוא טיפול פסיכולוגי עם הילדים?

בני פישר: אנחנו מלווים בצוות טיפולי שנמצא שם.

בני פישר: יש לנו מנהל קהילה שמוביל אותם כרגע לצד איש טיפול, כך שבעצם המועצה האזורית, שנרתמה לענין, ראש המועצה כרמל סלע והאנשים שלו כך שבסך הכל אנחנו היום עטופים ואנחנו גם מקבלים תמיכה.

בני פישר: חשוב להגיד שכבר המפגש הבוקר עם שקיות הבגדים.

בני פישר: עם ישראל, זה לא יאומן.

בני פישר: בטעות מישהו שם את המספר שלי בערוץ 10 ופשוט ניתקתי מגע מהפלאפון הזה כי לא יכולתי להגיב, אבל יש אנשים שישבו על הטלפונים.

בני פישר: תהליך השיקום הוא ארוך, הוא יקר.

בני פישר: אנחנו בהחלט חושבים שזה הזדמנות לעשות את הכפר הזה לעוד יותר טוב.

בני פישר: מדינת ישראל נותנת ואנחנו צריכים גם את הדלתא של אנשים טובים באמצע הדרך אבל כמות הבגדים, ובאיזה שהוא שלב יצאנו לתקשורת ונמשיך לצאת: תודה לעם ישראל אבל אין צורך.

בני פישר: זה לא שאנחנו קהילה, אנחנו לא יתומים, אנחנו בית חם ואוהב ומשפחה וכולנו שם, וזה מסרים שמאוד חשוב להעביר אותם אבל מדהים לראות שהמייל הזה הגיע לכל העולם.

בני פישר: זה מדהים לראות את המתודולוגיה של מייל, לאן הוא מגיע ואיזה שירות הוא עושה, אז הוא עשה גם שירות טוב אבל גם שירות דוב.

בני פישר: זה המקום שאנחנו נמצאים בו כרגע.

בני פישר: קודם כל, אני חושב שאנחנו זקוקים ללא מעט אנשי חינוך מתנדבים למעגל השני והשלישי.

בני פישר: השחיקה תבוא.

בני פישר: עכשיו אנחנו קצת באופוריה של התחלה אבל ברור לי שאנחנו הולכים לשנה קשה, אבל זאת הזדמנות עבורנו לשקם את הכפר הזה, לבנות את הבית יותר חדשנים ומודרניים.

אלכס מילר: מבחינת הזמנים: אתה הרי מבין שבסופו של דבר, ברגע שתכנסו לכל שיקום הכפר ולכל הנושא של העברת התלמידים מאולגה חזרה לכפר עם הענין של בתי המגורים והטיפולים שאתם עושים, מבחינת הסינכרונים – איפה הדברים עומדים?

אלכס מילר: אתה, מבחינת הזמן, מסודר?

אלכס מילר: שלא יקרה מצב שפתאום התקציב שהוקצה למגורים שמחוץ לכפר נגמר, ועדין אתם לא סיימתם את הנושא של - -

בני פישר: תחושת הבטן שלי ושל האנשים הטובים שעוזרים שלי, שיש פה הירתמות ורוצים לדלג על הבירוקרטיה וכל מה שמסביב.

בני פישר: כרגע זה ברמת הצהרה.

בני פישר: הענין הוא כזה: המגורים היבילים, בהנחה שהם תוך חודשיים עד שלושה בכפר – נחיה עם זה.

בני פישר: כל שהות נוספת, זה יכול להיות קטסטרופה.

בני פישר: זה צוותים לא מתפקדים, זה ילדים מתפרקים.

בני פישר: זאת אומרת, אנחנו אוגרים כוח והידע המקצועי שלנו - -

אלכס מילר: זאת אומרת, יש לך אוויר לעוד חודשיים שלושה.

בני פישר: גג.

בני פישר: זה מאוד משמעותי למגורי צוות ומגורי ילדים.

אלכס מילר: אז כבר אני מודיע שנקיים ישיבת מעקב על הנושא, משהו כמו חודשיים מעכשיו, ואם יש איזה ענין שיש בו צורך או חשיבות לעשות את זה לפני, אין שום בעיה.

אלכס מילר: תיצור קשר ואנחנו נעשה זאת.

אלכס מילר: אנחנו עם יד על הדופק וכמובן שמבחינתנו, הנושא צריך להיות מסודר בלי שום דרישות.

אלכס מילר: זאת אומרת, נקבעו תאריכים ולפי התאריכים האלה הכל צריך לעבוד וכמובן שכל אותם גופים, שהם אחראים לביצוע הענין הזה, חייבים להבין שיש פה נושא שאי אפשר למרוח אותו.

בני פישר: לנו חשוב לחזור מהר, מבחינה חינוכית ורגשית, לחזור להר כמה שיותר מהר.

אלכס מילר: כו, אבל חשוב גם שלא תיקחו סיכונים מיותרים.

אלכס מילר: אם יש צורך לבוא ולתת עוד שבוע באותו כפר כדי לעשות את ה"פינישים", אני חושב אף אחד לא ייקח סיכון על חשבון בטיחות, וזה גם נושא שאסור לפספס אותו.

יחיאל שילה: עוד משפט אחד בנושא של השחיקה של כוח אדם, ולא הזכרתי את זה בדבריי, בכוונתנו לתגבר את הצוות החינוכי בכמה עשרות מורות חיילות, כמה שאתה יכול לקלוט.

אלכס מילר: אני גם מציע שהילדים ישמרו על הקרקע שהיתה להם קודם.

אלכס מילר: שלא יהיה פתאום שינוי מבחינתם, שאחר כך זה חוזר חזרה למה שהיה ואז הם מרגישים חוסר.

אלכס מילר: צריך למצוא איזון מסודר וגם לא להיכנס לפאניקה, מבחינת הדברים.

אלכס מילר: דרך אגב, קיבלתי הרגע הודעה שחברת הוועדה, עינת וילף, ילדה בן.

קריאות: מזל טוב.

אלכס מילר: אנחנו מאחלים לה "מזל טוב".

זאב בילסקי: גם לי אתה יכול לאחל "מזל טוב", נולד לי נכד לפני שבוע.

בני פישר: יש לנו קבוצה נוספת, ילדי נעל"ה, כי אנחנו באיזה חמ"ל עם טלפונים כל הזמן.

בני פישר: זה מדהים שיש משפחות שאומרות: בואו נגייס לכם כסף.

בני פישר: אנחנו חושבים שזה פרוייקט מאוד משמעותי בכפר ואנחנו חושבים שהוא צריך להימשך.

בני פישר: החוכמה שלנו עכשיו זה לא לייצר משהו מסכן שצריך,נעבך, איזו עזרה אלא זה מוסד חינוכי לתפארת שאורו יגיע למחוזות חדשים.

בני פישר: זה נכון גם לגבי הסיפור של נעל"ה.

זאב בילסקי: הערה אחת: מצד אחד זה נכון אבל מצד שני יש לנו הזדמנות פז עכשיו להביא מעגלים חדשים של תורמים אליכם.

זאב בילסקי: אז אתה יודע, נקבל כל אחד.

זאב בילסקי: כשאני צלצלתי וראיתי שאבי נאור נמצא אצלכם, הבנתי שאתם בדרך הנכונה.

זאב בילסקי: אז תמשיכו עם זה.

אלכס מילר: חבר הכנסת אורלב, בבקשה.

זבולון אורלב: תודה רבה.

זבולון אורלב: אני גם רוצה לברך אותך על קיום הישיבה הזאת, היא חשובה.

זבולון אורלב: חשוב שכפר נוער, שנדמה לי שזה תקדים ראשון שכפר נוער נפגע באופן כל כך אנוש מפגעי טבע, עד כדי כך שהוא לא יכול לקיים את שגרת יומו וצריך להתפנות, בהיסטוריה החינוכית שאני מכיר של מדינת ישראל, אני לא מכיר תקדים.

זבולון אורלב: לכן, חשוב מאוד שוועדת החינוך תקיים את הפגישות ואת המעקב וכפי שאמרתי, גם אני, אישית אבקר, כוועדת משנה, לעקוב ונדווח ליושב ראש כדי שתרגישו שלפחות הרשת הפרלמנטארית של הכנסת תלווה אתכם ותנסה לפתור את הבעיות.

זבולון אורלב: זאת מפני שאף על פי שאין תקדים של כפר נוער שנפגע, אבל יש הרבה תקדימים שבהם ההירתמות מסתימת.

זבולון אורלב: יש הרבה תקדימים שאחרי אירועים גדולים ונכבדים יש איזה שהוא פיק של התלהבות ואחרי תקופה מסוימת סדר היום במדינת ישראל משתנה, ואז פתאום לך תחפש את החברים שלך.

זבולון אורלב: זה חלק מהתפקידים שלנו, כי כל אחד מבין ששיקום של כפר נוער הוא לא איזה שהוא מעשה חד-פעמי, הוא תהליך ארוך.

זבולון אורלב: אני שמח שגם דוקטור שילה וגם אתה ציינתם שלא מדובר פה בתהליך של זבנג וגמרנו אלא זה תהליך ארוך, ובוודאי במה שקשור גם בתהליכים החינוכיים, לא רק בשיקומים הפיסיים המוסד חטף זעזוע וחניכים, בעיקר אלה שנמצאים אצלכם, שהם לא תלמידים שיש להם עוגנים חזקים, חלופיים בחברה הישראלית ובמשפחות ישראליות אלא הכפר הוא העוגן היציב והחזק שלהם.

זבולון אורלב: ברגע שהעוגן הזה חוטף זעזוע, הזעזוע הזה לא פשוט ותתכונן לימים שכל מה שאתה רואה עכשיו, האי-מיילים והטלפונים, זה מסתיים הרבה יותר מהר ממה שחשבת.

יחיאל שילה: ובסוף יש רק עוגן אחד, זה החינוך ההתיישבותי.

זבולון אורלב: זה נכון.

זבולון אורלב: ולכן, אני סמוך ובטוח שמה שקשור במשרד החינוך בכלל, אבל בפרט במה שקשור למינהל לחינוך התיישבותי והעומד בראשו, אין לי ספק שהליווי הזה הוא...

זבולון אורלב: תראה, ההיבט הפיסי, ואני אומר לך את זה כמי שכרגע גם חבר בוועדת הכספים וישב שם כבר בישיבה ראשונה עם מי שמנהל את העניינים במשרד ראש הממשלה ובמשרד הפנים: המדינה איננה מוכנה לקחת כרגע על עצמה את הפיצוי הישיר והעקיף של כל הנזקים אלא חושפת את כל הניזוקים לחברות הביטוח.

זבולון אורלב: נפגשנו, בוועדה, גם עם חברת הביטוח שמטפלת בכם, "כלל".

זבולון אורלב: הם סיפרו שהם נתנו לכם מקדמה בסך חצי מיליון שקל ואין צורך שהמדינה תטפל, הוא יודע עליך הכל, יותר ממה שאתה חושב.

זבולון אורלב: הוא מלווה אותך בלי ידיעתך.

זבולון אורלב: אנחנו התעניינו ורצינו לוודא שהעניינים האלה מסודרים.

זבולון אורלב: כששאלנו עד איזה גובה הביטוח?

זבולון אורלב: כי למשל, אנחנו יודעים שבית אורן מבוטחת עד גובה של 3 מיליון דולר והנזקים שאם במקרה כבר עברו את ה-70 מיליון שקל.

זבולון אורלב: התחלנו לשאול כל מיני שאלות קשות ואני מציע גם לדוקטור שילה וגם לך ואני אומר את זה גם לאנשי משרד ראש הממשלה, שאנחנו נאבקים קשה כדי שמה שקשור במוסדות הארציים כמו ימין אורד, אנחנו רוצים גם לגבי הבתים הפרטיים, שלא תהיה אבחנה בין מי שמבוטח לבין מי שלא מבוטח.

זבולון אורלב: זה אבסורד ממדרגה ראשונה אבל מה שקשור בדברים הארציים, הלאומיים כמו כפר הנוער ימין אורד, שהמדינה תיקח עליה את האחריות המלאה לשיקום, והיא תתחשבן.

זבולון אורלב: במקום שאתה תתחשבן כי הבעלות שלו זה לא המדינה.

זבולון אורלב: דוקטור שילה פרש עליו את חסותו ואת כנפיו כי הוא מפקח עליו במישרין והוא מתקצב אותו, אבל הוא לא הבעלות.

זבולון אורלב: הבעלות שלו זאת ועדה לעליית הנוער הדתי, שעם כל הכבוד, עושה עבודה מאוד מופלאה.

זבולון אורלב: יש לה 6 כפרי נוער: הודיות, נווה עמיאל, כפר הנוער הדתי בכפר חסידים, תלפיות וגבעת וושינגטון אם אינני טועה.

זבולון אורלב: אני בקי בהיסטוריה הציונית-דתית כמו שאומרים, אבל הוועדה הזאת, אין לה יכולת לעמוד מול ענק כמו "כלל ביטוח".

זבולון אורלב: ובסוף בסוף "כלל ביטוח" היא חברה כלכלית והיא עושה את השיקולים שלה.

זבולון אורלב: אני לא שמעתי שחברת ביטוח, ככל שהיא טובה, והעומד בראשה הוא אדם מאוד טוב, שהיה רפרנט שלי כשהייתי מנכ"ל משרד החינוך, הוא היה החשב הכללי אבל מטרתה להרוויח כסף והיא לא תתנדב לתת תרומות על דברים שהיא חושבת שלא צריכים לתת, ואני לא יודע אם הכל היה מבוטח, אין לי מושג.

זבולון אורלב: לכן, אני מבקש גם מכם וגם ממשרד החינוך וגם ממשרד ראש הממשלה לעמוד על הנקודה הזאת ולא להרפות מהענין הזה שהמדינה תהיה הכתובת, ולא רק להסתדר עם חברת הביטוח כי בסופו של דבר, אתה תמצא את עצמך במצב מאוד מאוד לא טוב.

זבולון אורלב: הדבר השני שאני רוצה לומר: הואיל ומדובר בתקדים, ואני במיוחד אומר זאת לך, דוקטור שילה, כדאי לתעד את כל המהלך הזה, שלא יהיו עוד אסונות במדינת ישראל ושלא ירבו עוד פגעי טבע.

זבולון אורלב: מאחר ומדובר במקרה ראשון, כדאי מאוד לתעד בצורה מקצועית את כל מה שקרה.

זבולון אורלב: זה גם יעזור, אולי, לדוקטור פישר להיזון חוזר, לראות וכולי.

זבולון אורלב: הליווי, לדעתי, מאוד חשוב כי אין לו ספר לפתוח עכשיו, ואין לו יועץ באקדמיה לגבי מה עשו במקרים קודמים ואיך התגברו על טראומה כזאת, ואנחנו לא יודעים של מי הטראומה יותר גדולה, של התלמיד או של המדריך, של המורה או של המנהל.

זבולון אורלב: אף פעם אי אפשר לדעת.

זבולון אורלב: אז צריכים פה לעשות מעקב מקצועי כי כמו שאמרתי, זה כפר שהוא העוגן העיקרי של התלמידים ולא עוגנים אחרים במדינה, בחברה או במשפחה.

זבולון אורלב: דבר אחרון שאני רוצה לומר: לחזק את מה שאמרת, איך להפוך את הקושי לאתגר.

זבולון אורלב: זה ברור שיהיו פה קשיים ו"אובר שוקינג", שיהיו בגלים גלים.

זבולון אורלב: השאלה איך הופכים את הקושי הזה לאתגר?

זבולון אורלב: זה בעצם האתגר של המנהל וההנהלה, לראות בקשיים האלה שיהיו, ויהיו קשיים פיסיים וגם חינוכיים וגם מתחים, אין לי שום ספק, אני לא מקנא בך.

זבולון אורלב: אני כן מקנא בך לראות בזה אתגר וכדומה, אבל להפוך את הדבר הזה לאתגר, לסחוף את כולם למהלך של שיקום.

זבולון אורלב: באופן אישי, אני רואה את עצמי מגויס, ונעזור לכם ככל האפשר.

בני פישר: תודה.

זאב בילסקי: סליחה, אבל אני צריך לזוז.

זאב בילסקי: יישר כוח לכם על מה שעשיתם.

זאב בילסקי: אני רוצה לצרף את קולי לכל מה שהוא אמר, אני מסכים אתו.

זאב בילסקי: אם יש עוד משהו שאני אוכל לעזור, אז אני עומד לרשותכם.

בני פישר: תודה רבה.

זאב בילסקי: יש את קרן הידידות, יחיאל אקשטיין.

זאב בילסקי: אז אם אתם רוצים תעברו בדרך, אולי ייפול משהו...

בני פישר: הוא כבר הגיע לכפר, זה בסדר.

אלכס מילר: האשם חוסיין, נציג משרד ראש הממשלה, בבקשה.

האשם חוסיין: אני מנהל תחום מיעוטים במשרד ומרכז את צוות המנכ"לים שמטפל בשריפה.

האשם חוסיין: בקשר ליבילים, ימין אורד ביקשו 21 יבילים, כולם אושרו.

האשם חוסיין: כרגע, אנחנו מדברים על 2700 מטר מרובע בסך הכל שטח היבילים.

האשם חוסיין: אם יהיה צורך ביותר, גם אפשר לתת.

האשם חוסיין: טווח הזמן שצריך כי כרגע במדינה יש 30 יבילים שאפשר להזיז אותם תוך חודש וכנראה ילכו לבית אורן כי יש שם משפחות והפתרון הוא בעייתי והרבה יותר קשה.

האשם חוסיין: להזמין יבילים, להכשיר את השטח על ידי החטיבה להתיישבות והחזרת המצב באופן זמני לקדמותו, ייקח בין חודשיים וחצי ל-3 חודשים, כך שזה מתיישב עם לוח הזמנים שלך.

קריאות: "על הקשקש" כמו שאומרים...

האשם חוסיין: לא. אנחנו נעשה כל מה שאפשר.

יחיאל שילה: קחו בחשבון שהילדים שעכשיו יוצאים הביתה לחופשה בחו"ל, ביום רביעי, לברזיל, תוך חודשיים הם בארץ וצריך לתת להם - -

אלכס מילר: בסדר, בשביל זה אנחנו יושבים כאן, כדי לא להגיע למצב שתהיה פה איזו שהיא בעיה גם יום אחד או יומיים, זה יכול לגרום לבעיה שהפתרון לגביה יצטרך להימצא קצת לפני.

אלכס מילר: זאת אומרת, אם אתם כבר מזהים שבעוד חודש, חודש וחצי אתם לא עומדים בלוח הזמנים אז כבר צריך לחפש איזה שהוא פתרון ולא להגיע לרגע שהילדים חוזרים ופתאום אין שום פתרון ואז מתחילים - -

האשם חוסיין: אנחנו ניזונים ממה שמגיע אלינו מהשטח.

האשם חוסיין: אם יראו שיש בעיה ואנחנו לא מתקדמים מספיק מהר, הם צריכים להציף את זה ואנחנו כבר נטפל בזה.

יחיאל שילה: אני מאוד מקווה שהיבילים שיגיעו יהיו יבילים חדשים ולא יבילים שכבר עברו - -

האשם חוסיין: מה שיש כרגע במדינה מועבר לבית אורן, כ-30, כדי לפתור את הבעיה הקשה מאוד שם.

האשם חוסיין: הבתים נשרפו ואין לאן ללכת.

בני פישר: גם אצלנו הם נשרפו...

האשם חוסיין: כן, אבל כרגע יש פתרון לגבי הילדים - -

אלכס מילר: חברים, אתם הייתם בשיח הזה במשך כמעט שבוע, נכון?

אלכס מילר: על הדברים והנקודות שעדין לא סיכמתם עליהם, אני מאמין שתוכלו להמשיך בדיאלוג ולא נפתח את זה ביניכם כי כולם מבינים על מה אתם מדברים.

אלכס מילר: אז בואו ניתן לנציג משרד ראש הממשלה לסיים את דבריו.

האשם חוסיין: אגב, גם ה-30 שקיימים כרגע במאגר במשרד האוצר הם מפורקים וצריך להרכיב אותם ולהוביל אותם, וזה גם ייקח איזה חודש וחצי עד שהם יגיעו לבית אורן.

האשם חוסיין: בקשר לפיצויים, יש שני סוגי פיצוי: 1. לנפגעים שנהרגו בשריפה, אם זה הסוהרים, השוטרים, נהג האוטובוס והנער המתנדב בכבאות, אלעד.

האשם חוסיין: מי שמוביל את זה הוא המשרד לביטחון פנים, שמגבש איזו שהיא תכנית לפיצויים לאנשים האלה והכרה בהם כחללים.

האשם חוסיין: הפיצויים לנפגעים, בניגוד למה שנאמר כאן, משרד האוצר וועדת המנכ"לים מגבשים תכנית פצועים לפרטיים שהבתים שלהם נפגעו ואין להם ביטוח.

אלכס מילר: מתי אתם אמורים להעביר מסקנות לנושא הזה?

האשם חוסיין: עכשיו יש ישיבה במשרד ראש הממשלה עם צוות המנכ"לים...

אלכס מילר: תוך יום, יומיים, שבוע?

האשם חוסיין: עד יום רביעי הבא אמורים להביא את זה.

אלכס מילר: מצוין.

אלכס מילר: נמצא פה ראש מינהלת נעל"ה.

ישעיהו יחיאלי: תודה על ההזמנה ותודה על הישיבה.

ישעיהו יחיאלי: אני אומר שגם לאסון צריך מזל, וכשקורה משהו זה אחרת כשזה נופל על מקום חזק לעומת אם חלילה זה נופל על מקום חלש.

ישעיהו יחיאלי: כפר הנוער ימין אורד, הידוע משכבר הימים דרך כל שדרת הניהול שהיתה שם לאורך עשרות השנים האחרונות, הוא מקום שמובל על ידי אנשים חזקים שמאמינים בדרכם ויודעים להתמודד עם מצבי משבר.

ישעיהו יחיאלי: לכן, חבל שזה קרה אבל אם זה קרה, טוב שזה קרה בימין אורד מפני שיהיו שם את הכוחות להיחלץ מהדבר הזה.

ישעיהו יחיאלי: מבחינת נעל"ה, אנחנו מושקעים שם עם 23 תלמידים, שרובם הם תלמידים שבחצי שנה האחרונה עברו לשם מבית ספר אחר שנסגר באופן פתאומי.

ישעיהו יחיאלי: הם עכשיו בכיתה י"ב.

ישעיהו יחיאלי: זאת אומרת, זה תלמידים שכרגע הביטחון העצמי שלהם די מעורער במובן הזה של מה קרה לנו?

ישעיהו יחיאלי: לפני 3 שנים באנו לארץ וב-3 שנים האלה אנחנו מוצאים את עצמנו בשני בתי ספר, שהאחרון שבהם נשרף ואנחנו בכיתה י"ב.

אלכס מילר: אני יכול להגיד לך שבאתי ב-92 ועד 96 עברתי משהו כמו 4 בתי ספר.

אלכס מילר: למדתי באורט רמת-גן, באורט סינגל ובסקי, במקיף ג' בבאר-שבע ועוד פעם באורט רמת-גן.

ישעיהו יחיאלי: לכן, בתוך הצרה הגדולה הזאת של 400 וכמה תלמידים אנחנו נמצאים עם כמות קטנה של תלמידים אבל במקרה, זאת כמות קטנה של תלמידים שעברו מעבר - -

אלכס מילר: איזה בית ספר נסגר?

ישעיהו יחיאלי: בית ספר "יד חנה", שהיה שייך לרשת "מגדל אור" של הרבה גרוסמן בעפולה.

ישעיהו יחיאלי: כל בית הספר הזה עבר קומפלט לימין אורד.

ישעיהו יחיאלי: הרוב הם ילדי עולים מהארץ.

ישעיהו יחיאלי: אנחנו היינו שם עם 19 ילדי נעל"ה, והם בכיתה י"ב.

ישעיהו יחיאלי: יחד עם הכוחות של ימין אורד והכוחות המלווים שלנו אנחנו נמצאים בקשר אתם ואנחנו מקווים שהם יחזרו, אכן לשגרה, כמה שיותר מהר.

ישעיהו יחיאלי: אנחנו סומכים על כל הכוחות שמוזכרים פה, שיעשו את זה על הצד הטוב ביותר.

ישעיהו יחיאלי: זה מה ששייך לנעל"ה בסיפור.

אלכס מילר: תודה רבה.

אלכס מילר: יש כאן נציג של משרד האוצר?

יהודית גידלי: הם אומרים שזה לא שייך להם.

אלכס מילר: אני מקווה מאוד שבאותן החלטות שאתם מקבלים האוצר מגבה אתכם.

יחיאל שילה: הם יושבים אתנו.

יעל דורי: אני מפקחת ארצית על פנימיות במשרד הרווחה.

יעל דורי: לנו יש בימין אורד רק קבוצה קטנה.

יעל דורי: אמרת 30, נדמה לי שהמספר המדויק הוא 24.

יעל דורי: אנחנו מתקצבים 24 ילדים שהגיעו לארץ מברית המועצות לשעבר, במסגרת פרויקט "גשר".

יעל דורי: הקשר שלנו עם ימין אורד, לאחרונה, היה באמצעות המפקח המחוזי שלי מהצפון.

יעל דורי: לא רוצה להוסיף על קודמיי אבל אם יש משהו שאנחנו יכולים לעזור מול הילדים האלה או עזרה נוספת, אנחנו נשמח להיות שותפים.

יעל דורי: זה חשוב.

אלכס מילר: מצוין.

אלכס מילר: רבותי, עוד מישהו שרוצה להתייחס?

יהודה סקר: הייתי מנהלה של חוות הנוער הציוני ומכיר פה חלק מהאנשים.

יהודה סקר: אני גם מוכן לנדב את עצמי כי זהו אסון לאומי.

יהודה סקר: אתן לך את הטלפון שלי ואני מוכן לעזור וכל מה שאני יכול לסייע.

בני פישר: תודה רבה.

עופר אופן: אני מהמינהל לסטודנטים עולים במשרד הקליטה.

עופר אופן: אנחנו יצרנו קשר ראשוני כדי לשבץ סטודנטים עולים לפעילות בתוך הכפר ולסיוע לכפר ובמה שהוא צריך.

אלכס מילר: מצוין.

אלכס מילר: אני רוצה לסכם: קודם כל, אני מברך על הפעילות שנעשית בכפר למען החינוך ההתיישבותי.

אלכס מילר: אני מחזק את ידכם ויישר כוח לכל מה שאתם עושים למען החברה, למען הנוער, למען החינוך בישראל.

אלכס מילר: זה חשוב מאוד.

אלכס מילר: אני גם מברך על כך שעל ידי גיוס של כל אותם המשרדים הרלוונטיים, גם משרד החינוך, גם משרד ראש הממשלה, גם משרד הקליטה וגם משרד הרווחה וכל מי שלקח חלק במציאת פתרון מהיר למען ילדי הכפר, אני מברך על כך וזה חשוב מאוד.

אלכס מילר: כמו שציינתי קודם, אנחנו נעשה ישיבת מעקב, כמובן בכפוף לשיחה אתך, מר פישר, לפני זה.

אלכס מילר: אם אתה תראה שיש צורך בקיום ישיבה לפני ישיבת המעקב של ועדת החינוך, אני ממש רואה שיש פה בעיה עם הזמנים.

אלכס מילר: יכול להיות שתיווצר בעיה בגלל שיש צפיפות מאוד גדולה בין מה שצריך להיות בפועל מתוקן לבין הזמן שהילדים צריכים לחזור.

אלכס מילר: אתם עם היד על הדופק ואנחנו עם היד על הדופק.

אלכס מילר: חבר הכנסת אורלב יעשה סיור ויוכל לראות במו עיניו, מבחינת הדברים, מה קורה בשטח.

אלכס מילר: אני חושב שחשוב מאוד שלא נגיע למצב שנתחיל לחפש שוב, כמו שאנחנו עושים כאן, בוועדה, כיבוי שריפה משלנו על כל דבר, שבאמת נגיע למצב שברגע האחרון נצטרך להרים פה טלפונים כמו: תנו להם עוד שבוע באולגה וכדומה.

אלכס מילר: צריך להיות מוכנים לכל מצב ולקחת מקדם ביטחון במידה ותהיה איזו שהיא בעיה, שאתם תהיו מסודרים כי אי אפשר לדעת מה יכול לקרות.

אלכס מילר: מחר יכול להיות, חס וחלילה, איזו שהיא הצפה ואז לא תיכנס משאית והשיפוץ יתארך, לך תדע.

אלכס מילר: זה מאוד צפוף.

אלכס מילר: כשאתה אומר שבעוד חודשיים וחצי שלושה אתם תסיימו, והם צריכים ממש להיכנס בעוד חודשיים, אז אם תהיה בעיה מבחינת הזמנים ולא נמצא פתרון, באמת לילדים האלה קשה מאוד לספוג גם את הענין שנסגר להם בית ספר והם עברו, גם את האסון ועכשיו, לא יהיה להם איפה להתאכסן.

אלכס מילר: אל תשכח שברגע שנכנסים, זה מקום חדש, צריך להתארגן.

אלכס מילר: כל הדברים האלה צריכים להיות על סדר היום שלכם, כל אותם המשרדים שאחראים על הטיפול.

אלכס מילר: בנושא הביטוח, אני מודה לכך על כך שאתם מציעים פתרון.

אלכס מילר: אם תוך שבוע - -

זבולון אורלב: אני מציע שהוועדה כן תקרא לממשלה לקחת על עצמה את האחריות לשיקום הכפר, תוך כדי שהיא תעמוד מול חברות הביטוח ולא הכפר יעמוד מול חברות הביטוח.

אלכס מילר: חבר הכנסת אורלב, אני הייתי זהיר עם הנושא של הקביעה כי הנושאים האלה, קודם כל צריך לקבל את הדוח של המשרד של אותה ועדה.

אלכס מילר: בתוך שבוע נקבל דיווח.

אלכס מילר: אם תהיה איזו שהיא בעיה, כמובן שאנחנו נעשה פניה מסודרת לטיפול בזה.

אלכס מילר: הדבר הזה לא יישאר באוויר.

אלכס מילר: זאת אומרת, לא יעלה על הדעת שתהיה פה איזו שהיא בעיה שבגלל החלטה כזאת או אחרת לא ימצא פתרון לפיצויים - -

זבולון אורלב: אני אתן לך דוגמה.

זבולון אורלב: נער הייתי וגם בגרתי עם כל הסוגיה של גוש קטיף.

זבולון אורלב: הבטיחו להם קראווילות.

זבולון אורלב: לקראווילות צריכים תשתיות.

זבולון אורלב: צריכים למתוח למקום קווי מים וצריך יסודות ויש לזה עלויות.

זבולון אורלב: את זה עושה הרשות המקומית.

זבולון אורלב: אני לא יודע אם הרשות המקומית קיבלה את העלויות.

זבולון אורלב: כל אלה שמדברים עדין לא הקציבו אף פעם קראווילה בחיים שלהם.

זבולון אורלב: לכן, אם יש "בעל בית" אחד וזאת המדינה, אז כמו שאריק שרון דפק על הטנדר, הקראווילות היו.

זבולון אורלב: אבל אם זה יהיה מול חברות הביטוח, למרות ש"כלל" הפגינה באמת רצון טוב.

זבולון אורלב: לכן, יש כאן קריאה עקרונית שהממשלה תיקח על עצמה את האחריות והיא תסתדר מול חברות הביטוח.

אלכס מילר: שלא נגיע למצב ש"כלל" יוצאת מהמשחק - -

זבולון אורלב: לא, לא הבנת אותי טוב.

זבולון אורלב: שום חברת ביטוח לא יוצאת מהמשחק, רק מי שתובע ממנה ומי שעובד מולה ומי שמנהל אתה משא ומתן זה לא הכפר אלא המדינה.

זבולון אורלב: הכפר ייתן ייפוי כוח למדינה, שהמדינה תנהל בשמו את כל המשאים והמתנים.

זבולון אורלב: המדינה נותנת לכפר, בלי שום קשר לביטוח.

זבולון אורלב: הביטוח ייתן – ייתן, לא ייתן – לא ייתן.

זבולון אורלב: אני לא חושב שחברת הביטוח צריכה לשלם עד האגורה אחרונה את כל מה שהיא התחייבה על פי הפוליסה.

זבולון אורלב: אבל לדעתי הפוליסה לא תכסה את הכל, זה ברור לי לחלוטין.

זבולון אורלב: ולכן, לכפר אין כוחות, זו לא המומחיות שלו לנהל משא ומתן מול חברת ביטוח.

זבולון אורלב: האגף לשוק ההון והביטוח והחיסכון, תאמין לי, יודע לנהל משא ומתן מצוין, ואם יטילו עליו, הוא יוציא מחברת הביטוח את כל מה שצריך.

אלכס מילר: אז זה בדיוק מה שאני רוצה, שנשמור על המצב שגם אותן חברות ביטוח, לא רק בנושא של ימין אורד אלא באופן כללי, מי שצריך לתת את הפתרון, שלא יהיה להם פה איזה שהוא קלף לשחק עליו, שהמדינה פתאום לוקחת אחריות ואז הם יכולים לבוא - -

האשם חוסיין: אני רוצה להגיב לדברים: קודם כל, נקבע כך: בוועדה הארצית לתכנון ובניה ניתן פטור מכל הצורך בהיתר להציב קרוואנים כדי לזרז את העניינים ולקצר את לוח הזמנים.

האשם חוסיין: כמו כן, הממשלה הקצתה ביום ראשון, אחרי השריפה, 60 מיליון שקל באופן מיידי לשיקום התשתיות.

האשם חוסיין: בימין אורד מי שייקח על עצמו את הביצוע של תשתיות וחיבור הקרוואנים ושיקום התשתיות זה החטיבה להתיישבות בסוכנות ובבית אורן זה משרד השיכון, והכל כדי לזרז את העניינים.

האשם חוסיין: המשא ומתן מול חברות הביטוח יבוא אחר כך כי בבית אורן נשרפו בסך הכל כמעט 250 בתים, מתוכם כמעט 80 באופן כליל.

האשם חוסיין: הביטוחים שקיימים היום, אנחנו יודעים שזה לא יכסה.

האשם חוסיין: לכן, הממשלה הקצתה כבר חלק מהכסף, גם לרשויות המקומיות.

האשם חוסיין: נקבע מנגנון מאוד ברור שהאזרח לא ירוץ לבד וייפול בין הכיסאות אלא ראש הרשות מרכז את הנתונים, מעביר את זה לממונה במשרד הפנים ואנחנו מקבלים בוועדת המנכ"לים, שהממונה ישב בה, תמונת מצב, וכך אנחנו עובדים.

האשם חוסיין: הכל כדי לקצר בגלל כל התקלות שהיו בעבר וניסיון העבר.

אלכס מילר: זה בדיוק מה שאנחנו מבקשים, שלא תשאירו את הנושא הזה פרוץ כדי שלא יהיה מצב שגם אלה שאין להם ביטוח יישארו ללא פיצויים.

אלכס מילר: בגלל זה, חשוב מאוד שהדוח שאתם תביאו - -

זבולון אורלב: סליחה שאני מנדנד, אני רק רוצה שתבין ותחליט מה שאתה רוצה.

זבולון אורלב: תראה, כמעט בטוח שכל הבתים נבנו, אלה שנשרפו, לפני 1976, שאז החלו את התקנים נגד רעידות אדמה וגם לפני 1991, שאז חל חוק הממ"דים.

זבולון אורלב: בשיקום ובבתים החדשים לא יכלו לפטור אותם מחוקי התכנון והבנייה בצדק, והבנייה החדשה תהיה צריכה להיות לפי התקנים החדשים ובתוספת ממ"ד.

זבולון אורלב: יש לזה עלות.

זבולון אורלב: הביטוח אומר: קח את מה שהיה לך.

זבולון אורלב: הוא לא אומר: שמע, זה שמדינת ישראל חוקקה חוקים חדשים שמחייבים דברים נוספים, מי יממן את הדברים האלה?

זבולון אורלב: דבר שני, הסוגיה של האגרות וההיטלים שלא סגורה עד הסוף, כי זה מחייב חקיקה.

זבולון אורלב: החקיקה מחייבת אגרות והיטלים והיטלי השבחה כי לגבי בית חדש יש היטל השבחה וכדומה.

זבולון אורלב: הם עוד לא יודעים לאיזו צרה הם נכנסו.

זבולון אורלב: לצערי, אני יודע כי הייתי יו"ר ועדת המשנה לענייני גוש קטיף במשך 4 שנים אז אני מבין מה זה נקרא להקים יישוב ולשקם וכל הדברים האלה.

זבולון אורלב: לכן, הם יישחקו, הם לא מאומנים בזה.

זבולון אורלב: הם יודעים לחנך והם עושים את זה בדרך מצוינת.

זבולון אורלב: גם הבעלות שלהם לא מאומנת לדבר הזה.

זבולון אורלב: זה לא רשת אורט או רשת עמי"ת.

זבולון אורלב: יש פה רשת יותר קטנה שלא מאומנת לדבר הזה.

זבולון אורלב: לכן, לדעתי צריך להילחם על הענין הזה מאבק חסר פשרות, שהמדינה תיקח אחריות.

זבולון אורלב: בחטיבה להתיישבות זה מצוין, זה בסדר גמור אבל גם היא תוציא את מה שהיא קיבלה והיא לא תוציא את מה שהיא לא קיבלה.

זבולון אורלב: אין לה כספים משלה, זה זרוע עקיפה של המדינה - -

יחיאל שילה: זה מה שביקשו מאתנו, מהן העלויות, כמה זה צריך לעלות?